ศบค. ขยายล็อกดาวน์ถึง 31 ส.ค./สภาพัฒน์รายงาน GDP 2Q21 ออกมาดีกว่าคาดแต่ outlook ทิศทางแย่ลง ขณะที่ศูนย์วิจัยกสิกรไทยปรับลด GDP ปีนี้มาติดลบ กดดันบรรยากาศการลงทุน/SET 1525-35 จุด แนะนำ MEGA, GPSC
17 สิงหาคม 2564

ปัจจัยในประเทศ ศบค.ขยายล็อกดาวน์ถึง 31 ส.ค.ให้เปิดธนาคารในห้างได้ถึง 2 ทุ่ม เพิ่มเติมเพียงธุรกิจเดียว ส่วนร้านเครื่องใช้ไฟฟ้า ไอที สื่อสาร ร้านเบ็ดเตล็ด ยังไม่อนุญาต เพราะหาซื้อทางออนไลน์ได้ นอกจากนี้มีรายงานตัวเลข GDP 2Q21 จากสภาพัฒน์ซึ่งออกมาดีกว่าคาดขยายตัว 7.5% YoY เนื่องจากปัจจัยฐานต่ำ และการส่งออกที่เร่งตัวขึ้นเป็นหลัก ส่งผลให้ในครึ่งปีแรกของปี 2021 เศรษฐกิจไทยขยายตัวที่ 2.0% YoY  อย่างไรก็ตาม สศช. ปรับลดคาดการณ์ GDP ปี2021 ลงที่กรอบ 0.7-1.2% จากประมาณการครั้งก่อนที่กรอบ 1.5-2.5% โดยคาดการณ์จำนวนนักท่องเที่ยวต่างชาติ 1.5 แสนคน ลดลงจากประมาณการเดิมที่ 5 แสนคน และคาดการณ์ดุลบัญชีเดินสะพัดขาดดุล -2.0% ต่อ GDP จากเดิมคาดเกินดุล 3.6 พันล้านดอลลาร์ หรือ 0.7% ต่อ GDP เนื่องจากดุลการค้าที่มีแนวโน้มเกินดุลมากขึ้นไม่สามารถชดเชยรายได้จากภาคการท่องเที่ยวที่ลดลง
ส่วนทางด้านศูนย์วิจัยกสิกรไทยเพิ่งปรับลด GDP ไทยจากเดิมเดือนก.ค.ที่คาดว่าจะขยายตัวที่ 1.0% ลงมาเป็น -0.5% แล้ว โดยการบริโภคภาคเอกชนซึ่งมีน้ำหนักใน GDP สัดส่วนที่สูงกว่า 50% ถูกปรับตัวลงหนักที่สุดจาก 0.8% ลงมา -0.1% จากสถานการณ์การแพร่ระบาดโควิดที่รุนแรงและลากยาวส่งผลกระทบต่อเศรษฐกิจมากกว่าที่ประเมินไว้ครั้งก่อน ทั้งนี้ได้ประเมินว่าจำนวนผู้ติดเชื้อรายวันจะแตะระดับสูงสุดในเดือนก.ย.จึงค่อยลดจำนวนลง แต่กว่าสถานการณ์จะควบคุมได้หรือจำนวนผู้ติดเชื้อจะลดลงต่ำกว่า 1,000 คนต่อวัน คาดว่าไม่เร็วไปกว่าไตรมาส 4  ดังนั้นคาดว่ารัฐบาลจะยังคงมาตรการล็อกดาวน์อย่างเข้มงวดไปไม่ต่ำกว่า 2 เดือน (เริ่มก.ค. 2564) ถึงแม้ว่าภาครัฐจะมีมาตรการออกมาเพื่อช่วยบรรเทาผลกระทบกับกลุ่มผู้ประกอบการและลูกจ้าง แต่คงไม่สามารถชดเชยได้ทั้งหมด นอกจากนี้หากจำนวนผู้ติดเชื้อยังคงอยู่ในระดับสูง ในขณะที่อัตราประชากรที่ได้รับวัคซีนครบโดสยังไม่สูงมากก็จะทำให้ความเชื่อมั่นผู้บริโภคยังไม่กลับมาปกติ ส่งผลให้เศรษฐกิจยังไม่สามารถฟื้นตัวได้อย่างรวดเร็ว ขณะที่ภาคการผลิตเผชิญความเสี่ยงที่สูงขึ้นจากการแพร่ระบาดในโรงงาน ซึ่งอาจส่งผลกระทบต่อภาคการส่งออกซึ่งเป็นปัจจัยขับเคลื่อนหลักของเศรษฐกิจไทยในปีนี้ สำหรับผลกระทบต่อภาคการท่องเที่ยว คาดว่าจำนวนนักท่องเที่ยวที่เข้ามาปีนี้อาจลดลงอยู่ที่ราว 1.5 แสนคน
ขณะที่มีข่าวดี จากจุฬาฯ เปิดเผยผลทดลองวัคซีน ChulaCov-19 สามารถป้องกันโควิดได้ 94% เทียบเท่า Pfizer โดยสามารถป้องกันเชื้อดั้งเดิมได้มากที่สุด รองลงมาคือสายพันธุ์อัลฟา, เบตา และแกมมาตามลำดับ ส่วนสายพันธุ์เดลตาซึ่งเป็นสายพันธุ์ล่าสุดนั้นป้องกันได้ค่อนข้างดี ในภาพรวมแล้วสามารถป้องกันอาการของโรคได้กว่า 80% ทั้งนี้ ChulaCov-19 คาดว่าจะสามารถกระจายในวงกว้างได้ในช่วง เม.ย. ปีหน้า โดยหวังใช้เป็นวัคซีนการกระตุ้นเข็มสามให้คนที่ฉีด Sinovac หรือ AstraZeneca จนครบสองเข็มแล้ว ทั้งนี้เดือนหน้าจะรู้ผลว่าการขึ้นทะเบียนวัคซีน ChulaCov-19 นี้ต้องผ่านด่านอะไรบ้าง อย่างไรก็ตามข่าวนี้อาจสร้าง sentiment เชิงบวกอ่อนๆ ต่อพัฒนาการวัคซีนในไทย แต่ยังไม่สามารถหวังผลในระยะอันใกล้ได้
กลยุทธ์การลงทุน GDP ไทยที่ถูกปรับคาดการณ์ลงอย่างต่อเนื่องจากทั้งสภาพัฒน์, ธปท. และศูนย์วิจัยหลายสำนักรวมถึงศูนย์วิจัยกสิกรไทย บ่งชี้โมเมนตัมทางเศรษฐกิจไทยที่ยังคงอ่อนแอต่อเนื่อง การส่งออกดูเป็นเพียงเครื่องยนต์หลักที่ช่วยประคับประคองเศรษฐกิจไทยได้ในปีนี้ ซึ่งจะได้ประโยชน์จากเงินบาทที่มีแนวโน้มอ่อนค่าต่อเนื่องใน 2H21 ซึ่งหากหุ้นกลุ่มส่งออกปรับตัวลงมาถือเป็นโอกาสในการทยอยเข้าสะสมอีกครั้ง ขณะที่คัดหาหุ้นกลุ่ม reopening plays ที่อาจมีแรงกดดันระยะสั้น แต่คาดจะกลับมาฟื้นตัวในไตรมาส 4 ปีนี้ ทยอยสะสมเพื่อคาดหวังผลตอบแทนระยะกลาง-ยาว 
มุมมองตลาดหุ้น/ กลยุทธ์การลงทุน วันนี้คาด SET  1525-35 จุด แนะนำ MEGA, GPSC
1) MEGA (ราคาพื้นฐาน 47.00 บาท) รายงานงบ 2Q21 ออกมาดีกว่าเราและตลาดคาด 37% และ53% ตามลำดับ จากความต้องการผลิตภัณฑ์ที่แข็งแกร่งจากสถาณการณ์โควิดและคาดว่าจะยังดีต่อเนื่องใน 2H21 2) GPSC (ราคาพื้นฐาน 91.00 บาท) Avaada ประมูลโครงการได้อีก 816 MW ทำให้กำลังการผลิตทั้งหมดเพิ่มขึ้น 22% เป็น 4,560 MW เราจึงปรับเพิ่มประมาณการปี 65/66 ขึ้น 1%/1% ขณะที่บริษัทได้ปรับเพิ่มเป้าหมายพลังงานทดแทนในระยะยาวขึ้นมากกว่า 50% จากเดิมที่ 30%
รายงานตัวเลขเศรษฐกิจ 
วันอังคาร ติดตาม ตัวเลข Retail sales ของสหรัฐฯ เดือน ก.ค. คาด -0.3% MoM และ +11.5% YoY ผลผลิตภาคอุตสาหกรรมของสหรัฐฯเดือน ก.ค. คาด +0.5% MoM
วันพุธ ติดตาม ตัวเลขยอดผลิตและยอดขายรถยนต์ของไทยเดือน ก.ค. ตัวเลขส่งออกของญี่ปุ่นเดือน ก.ค. คาด +39% YoY ตัวเลขยอดสร้างบ้านใหม่ของสหรัฐฯ เดือน ก.ค. -2.2% MoM ปริมาณสต๊อกน้ำมันดิบสหรัฐฯ รายสัปดาห์ และ FOMC meeting minutes
วันพฤหัสฯ ติดตาม ตัวเลขการขอรับสวัสดิการว่างงานของสหรัฐฯรายสัปดาห์คาด 3.60 แสนคน (-4.0% WoW)
วันศุกร์ ติดตาม การกำหนดอัตราดอกเบี้ยนโยบาย Loan Prim Rate 1 ปีของจีนคาดคงดอกเบี้ยที่ 3.85% ดัชนีราคาผู้ผลิตของเยอรมันเดือน ก.ค. คาด +0.8% MoM และ +9.2% YoY และตัวเลข Retail Sales ของอังกฤษเดือน ก.ค. คาด +0.5% MoM และ +6.4% YoY